google/wiki40b huggingface dataset:
Countryfest 1

Countryfest 1 er det andre albumet med amerikanske countryslagere på norsk, utgitt på plateselskapet Talent Produksjon under vignetten Countryfest. Den første platen het Vill Vest - Countryfest, og står som en frittstående plate. Derfor ble denne produksjonen som ble utgitt i november 1976 stående som Countryfest 1. Platen lå 13 uker på VG-lista i 1976-1977 med #12 som beste plassering, og dette er også den av platene i «Countryfest»-serien som solgte best. Bildet på coveret var hentet fra Vidar Lønn-Arnesens TV-program på NRK Landhandleren, og artistene på plata ble presentert slik: «Countrysnake med Ottar Johansen er kjent fra en rekke populære TV-programmer som fine tolkninger av countrymusikk, Lillian Askeland, landets ukronede C & W-dronning, Bjøro Håland, som med sin dype, behagelige stemme minner om Jim Reeves, Rita Engebretsen, innehaver av 4 platina, diamant, gull og sølvplater for sin innsats på plateserien «Frem fra Glemselen», og Gro Anita Schønn, fargerik artist med sans for countrymusikk». På platen finnes en av Lillian Askelands største slagere gjennom tiden: «Jambalaya».
Livssynssamfunn

Et livssynssamfunn er en organisert gruppe av personer som har ett bestemt livssyn. Det er vanlig å skille mellom religiøse og sekulære livssyn, så begrepet livssyn (i videste forstand) omfatter alle trossamfunn og alle organiserte religiøse og ikke-religiøse grupper. Mange bruker dog begrepet livssyn utelukkende om de sekulære livssyn.
I Norge i dag er det tre organisasjoner som vanligvis forbindes med betegnelsen livssynssamfunn, nemlig Human-Etisk Forbund, Holistisk forbund og Humanistforbundet. 
En forskriftsendring gir fra 1. januar 2007 norske livssynssamfunn med vigselsrett mulighet til etter søknad å registrere partnerskap.
BBC Sessions (Loudon Wainwright III)

Bakgrunn

Albumet er upolert, med Wainwrights typiske vittige, satiriske og ikke minst melankolske tekster, alene på scenen med en kassegitar og tidvis med et piano. Samtlige 21 sanger er skrevet av ham selv og sunget i hans lett nasale tone. 
BBC Sessions er et utvalg satt sammen av sangeren og låtskriveren selv. Hver sang er bruddstykker fra livet og spenner fra dagligdagse emner som søndager, skole, forholdet til barna, og være helt nede. Wainwright har bare hatt én såkalt kommersiell hit, og det var med «Dead Skunk», som ikke med i denne samlingen. De sangene som er med formidler rå følelser og fortellinger som besøker de fleste aspekter av livet selv i det som journalisten Adam Sweeting har karakterisert som «sanger som beveger seg dristig på tåspissene i grenselandet mellom slapstick og tragedie, og beviser på nytt og igjen at ingenting er mer seriøst enn komedie».
Blant de kanskje opplagte høydepunktene er «Hard Day on the Planet», «A Father and a Son» og «The Swimming Song», foruten medleyen med «I Know I'm Unhappy/Suicide Song/Glenville Reel». Albumet vil fungere som god introduksjon til Wainwrights karakteristiske sanger for de som ikke kjenner ham, og som en retrospektiv gjennomgang av hans beste sanger for de som allerede kjenner ham.
STS-107

Columbia-ulykken

Under oppskytingen løsnet en stor bit med skum fra den utvendige drivstofftanken og traff vingen på romfergen. Sammenstøtet var kraftig nok til å skade varmeskjoldet på romfergens vinge så mye at det resulterte i ulykken. Om morgenen den 1. februar 2003 var romfergen på vei tilbake til Jorden etter en 16 dager lang ferd. NASA mistet imidlertid radiokontakt med fergen bare noen få minutter før den skulle lande i Florida, og videoopptak viser at Columbia gikk i oppløsning over Texas i ca. 63 km. høyde i en hastighet på 5,6 km/s. Både fergen og hele mannskapet gikk tapt.

Høydepunkter fra ferden

STS-107 var en hovedsakelig vitenskapelig ferd, uten besøk på ISS. Ferdens oppdrag var Migrogravity Research Mission/SPACEHAB.
Det ble gjennomført flere eksperimenter i modulen SPACEHAB RDM i romfergens lasterom. Dette inkluderte 9 kommersielle nyttelaster, med 21 ulike undersøkelser. 4 nyttelaster for ESA, og 18 nyttelaster for NASA.
NASA testet også ny teknologi for resikulering av vann, før dette skulle installeres permanent ombord på ISS.
Frontier-krigene i Australia

Den første bosetningen

Da den første flåten ankom Sydney i 1788, ga kapteinen Arthur Phillip streng beskjed til de nye innflytterne om å sørge for gode relasjoner med urfolket. Det skulle senere vise seg å være vanskelig. Urbefolkningen ble raskt mistenksom da britene begynte å rydde land. I mai 1788 ble fem straffanger drept og en innfødt skadd. Britene ble mer og mer bekymret overfor urbefolkningen da grupper på opp mot 300 ble sett utenfor den første bosetningsområdet i juni samme år. På tross av dette, ville Phillip unngå konflikt.

Bosetningsområdene utvides

Mellom 1790 og tidlig 1800-tallet ble flere og flere britiske bosetningsområder etablert langs den østlige kysten av Australia. Britene gjorde krav på noen landområder, og det var liten konflikt mellom innflytterne og urfolket. Derimot, oppsto det kamper da bosetningsområdene ble utvidet, noe som gjorde det vanskeligere for urfolket å samle mat. Reaksjonene fra urfolket varierte, men ble mer voldelig da det ble kamp om ressurser og overtagelsen av landområder. Flere av urbefolkningen døde som følge av ukjente sykdommer britene hadde tatt med (som influensa),ødeleggelse av landområder og sult.

Teknologiske fordeler

Det er delte meninger om konflikten var ujevn eller iverksatt av europeerne mot urfolket. Selv om et betydelig større antall urfolk ble drept, var flere av drapene påført urfolket militært fremfor massakre. Den betydelig høyere dødstallet kan også skyldes europeernes teknologiske våpen. Som våpen brukte urfolket som regel spyd, klubber eller andre enkle våpen. Realiteten var at urfolket aldri var en stor fare for europeerne, selv om mange fryktet dem.  Likevel kunne urfolket av og til kjempe sammen i flere grupper, og prøve å omgi europeerne. Rapporter fastslår at de kastet spyd mot fienden mens de ladet våpnene sine. Likevel viste det seg å være kostbart mot urfolket.
Partia Demokratyczna – demokraci.pl

Partia Demokratyczna – demokraci.pl («Demokratisk parti – demokraci.pl», PD) er et polsk liberalt  sentrumsparti. Partiet blei opprinnelig stifta av daværende statsminister Tadeusz Mazowiecki i 1990 under navnet Unia Demokratyczna («Demokratisk union») og skulle representere Solidaritets moderate fløy. Fra 1994 bar partiet navnet Unia Wolności («Frihetsunionen»), for så endelig den 7. mai 2005 å ta sitt nåværende navn. Partiet befinner seg for tida utenfor det Sejm, men har representanter i Europaparlamentet.
PD går inn for liberalisering av abortlovgivninga, innføring av registrert partnerskap for homofile, samt adskillelse av stat og kirke. Partiet er mot legalisering av aktiv dødshjelp, gjeninnføring av dødsstraff og tilbaketrekning av polske soldater fra Irak.
Ísafjörður lufthavn

Ísafjörđur lufthavn (IATA:IFJ, ICAO:BIIS) er en flyplass ved byen Ísafjörđur, Island
Świętochłowice

Historie

Byens historie går tilbake til det 12. århundre, og byens navn nevnes første gang i 1313. Den fikk Magdeburg-rettigheter i løpet av overgangen mellom det 13. og 14. århundre. Byen var forholdvis ubetydelig frem til industrialiseringen i Øvre Schlesien begynte på slutten av 1700-tallet. I 1920 ble byen avstått fra Tyskland til Polen, selv om folkeavstemningen i byen hadde gitt et flertall på 51,9 % for å forbli i Tyskland. I 1939 ble byen reannektert av Tyskland og i 1945 igjen av Polen.

Konsentrasjonsleirene Eintrachthütte og Zgoda

I Eintrachthütte lå det en underleir av konsentrasjonsleiren Auschwitz fra 1943 til 1945. Fra januar 1945 til november samme år ble leiren gjort til sovjetisk konsentrasjonsleir. Leiren i Zgoda var en av de mest beryktede av de 1 255 konsentrasjonsleirene for tyskere som det stalinistiske kommunistregimet opprettet i Polen. Fangene var hovedsakelig sivile schlesiere, mest av tysk nasjonalitet, men også polsk. Leiren ble ledet av Salomon Morel, som er ettersøkt av polske myndigheter for krigsforbrytelser og forbrytelser mot menneskeheten, og bodde i Israel fra 90-tallet til sin død.
Grunnkretser i Våler kommune i Østfold

Grunnkretser i Våler kommune i Østfold er delområder og grunnkretser som seksjonerer Våler kommune, Østfold, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Vágur

Geografi

Vágur ligger innerst i Vágsfjørður, den nest lengste fjorden på Suðuroy, som skjærer inn fra øyas østkyst. Vágsfjørður har også en sørlig fjordarm, Lopransfjørður. Mesteparten av bebyggelsen i Vágur ligger på nordsiden av fjorden.
Avstanden mellom Vágsfjørður og Vágseiði på vestkysten er 1 km. På dette landstykket ligger innsjøen Vatnið, som også kalles Vágsvatn eller Eiðisvatn. Rundt innsjøen er det anlagt en gangsti til rekreasjonsformål.
Vágseiði var tidligere brukt som utfartssted for kystfiskere i de tilfellene der strøm- og værforholdene var bedre på vestkysten enn østkysten. Fra den 200 m høye klippen Eggjarnar, eller Skúvanes, har man utsikt sørover til Beinisvørð.
I Hvannadalur nord for Vágur ligger en 30,1 dekar stor skogplantasje, som ble plantet med ulike treslag i 1950-årene.
Det er veiforbindelse fra Vágur til bygden Porkeri, lengre øst på nordsiden av fjorden, og videre til Hov. Veien fortsetter til bygdene lengre nord på øya via en veitunnel. På veien til Porkeri ligger bygden Nes, som statistisk og administrativt regnes til Vágur. I nordvestlig retning fra Vágur går det en fjellvei til gården i Fámara og kraftverket i Botnur. Sørover langs Vágsfjørður er Vágur forbundet med bygdene Lopra, Akrar og Sumba, sistnevnte via en veitunnel åpnet i 1997.

Samfunn

Kommunen ble utskilt fra Suðuroyar prestagjalds kommuna i 1906, og tok opp i seg bygden Nes i 1936. Politisk har velgerne i Vágur ofte foretrukket de sosialistiske partiene Javnaðarflokkurin og Tjóðveldi. Borgermestervervet i kommunen har vekslet mellom de to partiene siden 1975. Borgerlige velgere på Suðuroy har ofte foretrukket det danskvennlige partiet Sambandsflokkurin, som ikke har stått like sterkt i Vágur på 2000-tallet. Derimot har politikere som Annika Olsen og Jacob Vestergaard trukket velgere til Fólkaflokkurin.
Vágur har en idrettshall ved stedets fotballbane, en svømmehall med 25 meter pool ved skolen, denne vil stenge i 2015, når den nye Pálshøll med 50-meter lang pool åpner ved Vágsverkið, samt en klinikk med leger, tannleger og fotterapeut. Vágur har også et hotell, en bank og forskjellige butikker. Det første vannkraftverket på Færøyene ble oppført i Botn ved Vágur i 1921. Den norske ingeniør Håkon Blauuw ledet byggearbeidet, som ble finansiert av lån på til sammen 919.417 kroner. Dette var både lån fra private, sparekasser og statslån. Nutidens to turbiner ble installert i 1965 og 1966, og har en effekt på 1,1 MW og 2,2 MW. Dette er i dag i tillegg til et dieselkraftverk på sørsiden av fjorden, Vágsverkið. Svømmehallen Pálshøll, som er Færøyenes første 50-meter pool, får avløpsvarme fra dieselkraftværket, og kann derfor drives billigt. Svømmehallen er for en stor del bygget av frivillig arbeitskraft og for sponsorpenger.
Vadsø svømmeklubb

Vadsø svømmeklubb er en svømmeklubb i Vadsø. Klubben ble stiftet 1. desember 1957.
Vadsø svømmeklubbs formål er ved samarbeid og kameratskap å fremme interesse for svømmesport. Klubben er selveiende og frittstående med utelukkende personlige medlemmer. Klubben skal drive sin virksomhet organisert i Norges Idrettsforbund.
Klubben trener i Miljøbygget i Vadsø. Svømmerne er inndelt i grupper etter ferdigheter i hver av avdelingene; Sjøløve, D-partiet, C-partiet, B-partiet og A-partiet, der Sjøløvene er nybegynnerne og A-partiet er de eldste svømmerne. I tillegg finnes det også Masters, svømmekurs og vanntilvennings-kurs.
Disturbia

Handling

Som en følge av farens død har tenåringen Kale (Shia LaBeouf) blitt forstyrret, deprimert og tilbaketrukken. En dag slår han sin spansklærer, og får dermed rettslig husarrest, siden han ikke kan bli fenglset i sin alder. Moren jobber dag og natt for å ha råd til å forsørge dem. Han har ingenting å gjøre mens han sitter innestengt på rommet sitt, og bestemmer seg derfor for å spionere på naboene sammen med vennen Ronnie (Aaron Yoo).
En av naboene, jevngamle Ashley (Sarah Roemer), legger merke til dette, og oppsøker Kale for å finne ut hva det skyldes. Kale forteller henne at han tror naboen er en seriemorder, og sammen prøver trioen å finne ut om det er sant. Spørsmålet er om Kale bare har en flyktig fantasi eller om det faktisk befinner seg en morder i nabohuset.
Nordiska Sekretariatet

Historie

Nordiska sekretariatet ble dannet på bakgrunn av et møte i september 1991 i forbindelse med Juristforeningens HumanitærAksjon i Oslo. Alle internasjonale sekretærer i medlemsforeningene sitter i Nordiska Sekretariatet, og ledes av en president og visepresident. Nordiska Sekretariatet møtes to ganger i året.
Studentmøter mellom de nordiske studentene ble holdt sporadisk utover slutten av 1800-tallet. Det var spesielt jusstudentene som var aktive her, og det var nok noe på grunn av lovsamarbeidet mellom landene. I 1872 ble det første nordiske møtet mellom (ferdigutdannede) jurister holdt, noe som ga impulser til harmonisering av de nordiske lands lover. Et samarbeid mellom nordiske jurister var i begynnelsen sporadiske møter for de som var ferdig utdannet. Etter hvert som det dukket opp rene juristforeninger rundt om i Norden, begynte disse å arrangere stevner for jusstudenter.
Fra begynnelsen av 1900-tallet var det flere slike stevner med både professorer som gjesteforeleste og studenter som var lutter øre, fra de nordiske landene. Det første ordentlige stevne ble arrangert i København i 1918. Da holdt Juridisk Diskussionsklub et Nordisk Studenter-Juriststevne som varte i en hel måned med blant annet 60 norske deltakere. Selv om fokuset i begynnelsen kun var på det seriøse planet med diskusjoner og foredrag, ble det også forlanget litt mer festlige innslag under juriststevnene. 
Med utgangspunkt i alle de juridiske fakultetene i Norden, utviklet det seg en tradisjon der man inviterte hverandre til årsballene sine. Her hadde man det så hyggelig, og da en ballkveld gikk så altfor fort unna, utvidet man besøket gradvis til mini-uker.
I 1962 kom ideen om å utvide den Nordiske Uke for å få med flere mennesker. Til da hadde ukene vært forbeholdt en eller to representanter fra styrene, men nå skulle flere få være med. Codex var først ute med å invitere hele 30-35 deltakere, og av dem bare noen få fra styrene, til fire døgn med festligheter året etter. Og snart fulgte andre etter. Ukene ble utvidet mer og mer, med både faglige og rent sosiale arrangementer.
I løpet av 70- og 80-tallet ble også de andre ukene rundt om i Norden til mini-uker på fem dager, med en fin blanding av fag og fest. En Nordisk Uke inneholder faglige forelesninger og ekskursjoner til lokale advokatfirmaet og offentlige myndigheter, sightseeing, hyttetur, sittning, ball og sillis.
Den europeiske jødiske kongressen

Den europeiske jødiske kongressen er en paraplyorganisasjon for 38 jødiske nasjonale samfunn i Europa, med rundt 2,5 millioner medlemmer.
Siden 1. oktober 2003 er Jacob Benatof kongressens president. Visepresidenter er Roger Cukierman (Frankrike), Henry Grunwald (Storbritannia), Charlotte Knobloch (Tyskland) og rabbiner Jaakov Bleich (Ukraina).
Konstitusjon (midlertidig ansettelse)

Konstitusjon er en form for midlertidig ansettelse eller utnevnelse i en offentlig stilling, særlig brukt om midlertidig tilsetting i et embete.
For embetsmenn kan konstitusjon finne sted når embetsmannen bare trengs for et begrenset tidsrom eller for å utføre et bestemt oppdrag, eller embetet ennå ikke er fast organisert, eller arbeidsområdet eller virkekretsen er planlagt endret. Videre kan konstitusjon skje når embetsmannen skal gjøre tjeneste i stedet for en annen (vikar).
Lørenskog

Næringsliv

Akershus universitetssykehus (Ahus, tidligere SiA) har vært en hjørnesteinsbedrift i kommunen i flere tiår. Icopal har vært en av de sentrale bedriftene i kommunen i flere generasjoner (tidligere Fjellhamar bruk). Coca-Cola har etablert fabrikk i kommunen, SATS' hovedkontor ligger i Lørenskog, Norcargo har lager i kommunen, Power og Apotek1 har hovedkontor. Postens østlandsterminal ble åpnet på Robsrud i januar, 2010. Per 2012 har kommunen i overkant av 18 000 arbeidsplasser.

Tusenårssted

Kommunens tusenårssted er torget i Lørenskog nye sentrum. Kommunen baserte sitt valg av Tusenårsstedet på noe som ville peke mot framtida i stedet for fortida.
Bryting under Asialekene 2014

Bryting under Asialekene 2014. Bryting var en av sportene under de 17. Asialekene som ble arrangert i Incheon i Sør-Korea. Det var sekstende gangen som bryting var med på programmet i Asialekene. Brytekonkurransene ble avviklet i perioden 27. september til 1. oktober 2014. Det ble konkurrert i åtte vektklasser i både fristil og gresk-romersk stil for menn og i fire vektklasser i fristil for kvinner. Det var 239 utøvere fra 30 nasjoner som deltok. Alle tapende semifinalister fikk bronsemedaljer. Iran ble beste nasjon med seks gullmedaljer foran Japan med fire.
Loránd Eötvös

Virke

I dag er Eötvös mest kjent for arbeider innen væskers overflatespenning og gravitasjon, spesielt det svake ekvivalensprinsippet, som fikk betydning for relativitetsteorien, samt tidevannskreftene på jordas overflate.
Som ungarsk kultur- og undervisningsminister reformerte Loránd Eötvös landets høyere skolevesen og gav matematikkundervisningen en betydningsfull posisjon. Denne innflytelsen varer fremdeles ved, idet ungarske gymnasiaster hyppig vinner konkurranser som den internasjonale matematikkolympiaden.
Fra 1886 til sin død underviste Loránd Eötvös ved Universitetet i Budapest.
Eötvös var en kjent fjellklatrer. Han hadde flere førstebestigninger i Dolomittene, vanligvis gjennomført sammen med fjellføreren Michel Innerkofler, eksempelvis Sextener Rotwand 1878. Han var dessuten mangeårig president i den ungarske turistforeningen.
Sankt Kyrillos og Sankt Methodios' orden

Sankt Kyrillos og Sankt Methodios' orden (bulgarsk: Орден „Св. св. Кирил и Методий“) er en bulgarsk orden innstiftet 18. mai 1909 av kong Ferdinand I i anledning av at Bulgaria ble erklært som selvstendig kongedømme. Den fikk navn etter brødrene Kyrillos og Methodios, de to bysantinsk munkene og misjonærene som sammen utarbeidet det første slaviske skriftspråket for kirkeslavisk.

Bakgrunn og utvikling

Ordenen var opprinnelig en énklasses orden med begrenset medlemskap. Den rangerte som den fremste i kongeriket Bulgarias ordensvesen. Ordenen ble bevart, men reformert etter at Bulgaria i 1946 ble folkerepublikk og fikk nye statutter, inndeling og utseende i 1950. Ordenens religiøse symbolikk ble redusert og ordenen endret navn til Kyrillos og Methodios' orden. Ordenen ble nå en fortjenstorden tildelt for innsats innen utdanning. Samtidig fortsatte den opprinnelige orden sin eksistens innen det bulgarske fyrstehus.
Etter overgang til flerpartidemokrati og markedsøkonomi i 1990 ble Sankt Kyrillos og Sankt Methodios' orden igjen omdannet og fikk tilbake noen av trekkene fra kongetiden. Den ble regulert ved lov i 2003. Ordenen er siden da en treklasses fortjenstorden som tildeles for fortjenstfull innsats innen utdanning og kultur.
John L. Brynhildsen

Tilbake i Norge

Brynhildsen reiste rundt som predikant i Norge. Han var også forstander i Salem Engelsrud.
Han var initiativtaker for å bygge opp misjonærhjemmet Mamre i 1957. Misjonærhjemmet er boliger som er tiltenkt misjonærer.
Zuzana Hejnová

Karriere

Hun vant 400 meter hekk under junior-VM i friidrett 2003 i Sherbrooke, Canada med tiden 57,54. Året etter, i Grosseto, Italia, vant hun sølv med tiden 57,44. Vinner var russiske Ekaterina Kostetskaya, som vant med god margin på tiden 55,55 sekund.
I mars 2008 nådde hun ikke finalen på 400 meter under innendørs-VM, men vant bronse med det tsjekkiske stafettlaget på 4 x 400 meter.  
Hejnová deltok på 400 meter hekk under OL i Beijing, og ble der nummer sju.
I 2011 vant hun 400 meter hekk under EM i friidrett for lag i Stockholm, på ny tsjekkisk rekord med tiden 53,87.
Pierre Noël Le Chéron d'Incarville

Bakgrunn og virke

Han trådte inn i jesuittordenen i 1727 og underviste i Quebec mellom 1730 og 1739. 
Han virket i Kina fra 1740 og til sin død 17 år etter. Hans oppdrag var å prøve å konvertere Qianlong-keiseren til katolisismen, men keiseren viste ingen særlig interesse. Han nektet også amatørbotanikeren d'Incarville tilgang til de keiserlige haver. Men dette endret seg etter at keiseren ble vist noen delikate planter (Mimosa pudica) som d'Incarville hadde dyrket; han ble så betatt at han lot jesuitten inn i hagene. D'Incarville kom på meget god fot med keiseren, og fortsatte med å introdusere ham for mange andre europeiske planter under sine år i Kina. 
Han var ikke profesjonell botaniker, men var ikke desto mindre vel utdannet og dyktig. Han beskrev og sendte tilbake til Frankrike frø fra en rekke planter som så langt hadde vært ukjente i Europa. Han ble korrespondent for Jardin des Plantes. Han ble også korrespondent for Claude Joseph Geoffroy, medlem av Académie Royale des Sciences, etter å ha nektet å bli assosiert utenlandsk medlem av det engelske Royal Society. 
Blant de planter han introduserte for Vesten var gudetre (Ailanthus altissima), pagodetre (Styphnolobium japonicum), Koelreuteria paniculata og Toona sinensis. Han var også den første europeer som beskrev kinesiske stikkelsbær (kiwi). 
I tillegg forfattet han flere verker som ble publisert i Europa. De dekket emner som sommerfuglen gudetrepåfuglspinneren (som på larvestadiet som silkeorm produserer silken), kinesiske lakkarbeider og fyrverkeri, og en fransk-kinesisk ordbok. Han utgav også en kopi av Yuzhi bencao pinhui jingyao, en botanisk illustrasjonsbok om medisinske planter fra 1505, sammensatt på Hongzhi-keiserens bud. Han hadde funnet originalen i det keiserlige bibliotek; det var aldri før blitt fremstilt noen flere eksemplarer enn det ene.
Han satte sammen et herbarium som ble sendt til Frankrike til Bernard de Jussieu (1699–1777), og som i 1857 ble skjenket av Jussus etterkommere til Muséum national d'histoire naturelle. Det bestod av 149 arter innsamlet i Beijing og fjellene i nærheten, og 144 arter innsamlet i Macao. Langt senere, på 1800-tallet, publiserte man i Moskva en alfabetisk katalog av disse plantene. Et mer inngående studium av plantene i herbariet ble ikke foretatt før 150 år etter at det kom til Frankrike, av  M. Franchet. 
Han sendte også mye materiale til den store naturforskeren Georges-Louis Leclerc de Buffon (1707–1788), blant annet frø til busker og trær som han midlertidig bare kalte arbor incognita sinarum (ukjente kinesiske trær).
Antoine-Laurent de Jussieu (1748–1836) oppkalte på 1800-tallet hageplanten Incarvillea i familien Bignoniaceae etter ham.
Ildrørsopp

Kjennetegn

Ildrørsoppen har en hatt som er 5 - 20 cm bred. Unge varianter av ildrørsoppen er halvkuleformet, siden blir den hvelvet (altså flatere hvelving). Ildrørsoppens farge er som oftest oransjebrun til mørkebrun. Olivenbrun også i visse tilfeller. Selve huden er semsket eller fløyelsaktig og tørr, men klebrig i fuktig vær. Rørene inne i hatten er gule, av og til med et grønnlig skjær. Rørmunningen, altså undersiden av hatten, er rødbrun. Ved trykk på undersiden blir rørlaget blått. Sporepulveret er olivenbrunt.
Stilken er 5-12 cm høy og 2-5 cm tykk. Den kan være både jevn og svakt konisk, slik at den er tykkere i bunn enn på toppen. Stilken er bar, uten krage og slire, men den har årenett på stilken. Dette årenettet er den enkleste måten å skille mellom ildrørsopp og blodrørsopp.

Utbredelse

Ildrørsoppen er ofte å finne i rik løvskog i nærheten av eik og bøk og ofte på kalkholdig jord. Den er godt representert i Sverige (særlig på Gotland), i Danmark, i Storbritannia og i Slovenia og nordlige Kroatia. Den finnes også i Baltikum, i Spania, i Sentral-Europa og i Mexico i mindre grad. I Norge er den sjelden, men den er observert i Oslofjorden.